CELEX: 32020R0231
Language: ro
Date: 2020-02-18 00:00:00
Title: Regulamentul (UE) 2020/231 al Consiliului din 18 februarie 2020 de modificare a Regulamentului (UE) 2018/1977 al Consiliului privind deschiderea și modul de gestionare a unor contingente tarifare autonome ale Uniunii pentru anumite produse pescărești pentru perioada 2019-2020

20.2.2020   
               
               
                  RO
               
               
                  Jurnalul Oficial al Uniunii Europene
               
               
                  LI 47/1
               
            
         REGULAMENTUL (UE) 2020/231 AL CONSILIULUI
         din 18 februarie 2020
         de modificare a Regulamentului (UE) 2018/1977 al Consiliului privind deschiderea și modul de gestionare a unor contingente tarifare autonome ale Uniunii pentru anumite produse pescărești pentru perioada 2019-2020
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 31,
         având în vedere propunerea Comisiei Europene,
         întrucât:
         
                     (1)
                  
                  
                     Regulamentul (UE) 2018/1977 al Consiliului (1) prevede deschiderea și modul de gestionare a contingentelor tarifare autonome ale Uniunii pentru anumite produse pescărești pentru perioada 2019-2020. Pentru fiecare contingent tarifar au fost stabilite volume corespunzătoare, pentru a garanta o aprovizionare adecvată a industriei de prelucrare din Uniune în perioada 2019-2020.
                  
               
                     (2)
                  
                  
                     În cadrul contingentului tarifar aplicabil cu numărul de ordine 09.2750, menționat în anexa la Regulamentul (UE) 2018/1977, denumirea „icre, spălate, curățate de organele aderente și doar sărate sau în saramură, destinate prelucrării înlocuitorilor de caviar” corespunde numai produselor înregistrate sub codul NC ex 0305 20 00 cu codul TARIC 35.
                  
               
                     (3)
                  
                  
                     Cu toate acestea, în conformitate cu Regulamentul (UE) 2015/2265 al Consiliului (2), anterior Regulamentului (UE) 2018/1977, contingentul tarifar în cauză privea produsele înregistrate sub codul NC ex 1604 32 00 cu codul TARIC 20, ca fiind produsele corespunzătoare denumirii „icre, spălate, curățate de organele aderente și doar sărate sau în saramură, destinate prelucrării înlocuitorilor de caviar”.
                  
               
                     (4)
                  
                  
                     Discrepanța dintre cele două regulamente în ceea ce privește codurile NC relevante, pentru același numărul de ordine a făcut dificilă pentru industria de prelucrare din Uniune interpretarea prevederilor relevante și înțelegerea diferenței dintre cele două coduri NC. Această lipsă de claritate a avut un impact negativ asupra industriei de prelucrare din Uniune.
                  
               
                     (5)
                  
                  
                     Lista produselor care fac obiectul contingentului tarifar cu numărul de ordine 09.2750 ar trebui să fie modificată astfel încât să includă, pentru o perioadă limitată de un an, codul NC ex 1604 32 00 cu codul TARIC 20. În plus, ar trebui să se adauge o notă de subsol care să facă referire la respectivele coduri NC și TARIC, precum și la perioada 1 ianuarie 2019-31 decembrie 2019.
                  
               
                     (6)
                  
                  
                     Prin urmare, Regulamentul (UE) 2018/1977 ar trebui să se modifice în mod corespunzător.
                  
               
                     (7)
                  
                  
                     Perioada în care contingentele tarifare deschise prin Regulamentul (UE) 2018/1977 se aplică în primul an curge între 1 ianuarie 2019 și 31 decembrie 2019. Întrucât este necesar să se asigure un tratament egal al operatorilor economici și ținând seama de faptul că contingentul tarifar cu numărul de ordine 09.2752 nu este încă epuizat, prezentul regulament trebuie să se aplice retroactiv începând cu 1 ianuarie 2019, astfel încât să se ofere operatorilor economici care utilizează icre (produse finite) posibilitatea de a beneficia de o taxă contingentară favorabilă fără întrerupere pentru o perioadă de timp limitată. În consecință, prezentul regulament trebuie să intre în vigoare imediat,
                  
               ADOPTĂ PREZENTUL REGULAMENT:
         
            Articolul 1
            În anexa la Regulamentul (UE) 2018/1977 (la numărul de ordine 09.2750), al treilea rând se modifică după cum urmează:
            
                        1.
                     
                     
                        mențiunea din coloana „Cod NC” se înlocuiește cu următoarea mențiune:
                        „ex 0305 20 00
                        ex 1604 32 00”;
                     
                  
                        2.
                     
                     
                        mențiunea din coloana „Cod TARIC” se înlocuiește cu următoarea mențiune:
                        „35
                        20”;
                     
                  
                        3.
                     
                     
                        în coloana „Denumire”, după cuvintele „înlocuitorilor de caviar” se adaugă următoarea notă de subsol:
                        „Pentru codul TARIC 1604320020, acest contingent tarifar se aplică de la 1 ianuarie 2019 până la 31 decembrie 2019.”
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 februarie 2020.
            
               
                  Pentru Consiliu
               
               
                  Președintele
               
               Z. MARIĆ
            
         
         
            (1)  Regulamentul (UE) 2018/1977 al Consiliului din 11 decembrie 2018 privind deschiderea și modul de gestionare a unor contingente tarifare autonome ale Uniunii pentru anumite produse pescărești pentru perioada 2019-2020 (JO L 317, 14.12.2018, p. 2).
         
            (2)  Regulamentul (UE) 2015/2265 al Consiliului din 7 decembrie 2015 privind deschiderea și modul de gestionare a unor contingente tarifare autonome ale Uniunii pentru anumite produse pescărești pentru perioada 2016-2018 (JO L 322, 8.12.2015, p. 4).